Jelaskan Kagiyatan dari Seni rupa ing Yogyakarta dalam bahasa jawa

Kagiyatan paméran seni rupa ing Yogyakarta racaké wujud paméran tunggal, golongan, utawa gabungan. Paméran-paméran iki mamèraké manéka seni, nyrambahi seni lukis, seni patung, seni kriya, seni fotografi, seni instalasi, seni grafis, seni serat, seni vidhiyo. Akèh-akèhé paméran iku diprakarsani para parupané dhéwé. Ing Yogyakarta uga kerep ginelar paméran karya-karya seniman mancanagara lan karya-karya tembayatan seniman Yogyakarta lan mancanagara.

Acara seni rupa ing Yogyakarta akèhé ngancik udakara 250 acara saben taun. Salah siji acara seni ing Yogyakarta kang kapétung gedhé tur wigati sa-Indonésia ya iku Biennale Jogja. Acara rong taunan kang dilekasi Taman Budaya Yogyakarta taun 1988 iki dadi rujukan pokok tumrap tuwuhing seni rupa Indonésia. Kawit Biennale Jogja VIII (taun 2005), ing saben Biennale Jogja diayahi acara awèh Lifetime Achievement Award marang wong-wong kang duwé lelabuhan, daya cipta, lan prèstasi kang njiwani jagat seni rupa Indonésia. Wiwit taun 2010, Biennale Jogja dikemunah Yayasan Biennale Yogyakarta.

Kagiyatan seni publik uga lumrah ing papan-papan umum ing Yogyakarta, mligi seni mural. Seni mural Yogyakarta manéka warna irah-irahané, ngrembug wiwit prakara antara manungsa nganti prakara pulitik.